Raja Mahmud ibni Sultan Muhammad Shah (Selangor)

** Raja Mahmud ibni Sultan Muhammad Shah** atau dikenali sebagai **Raja Muda Mahmud** dilahirkan pada tahun 1849 di Istana Kuala Selangor, Bukit Malawati | dan mangkat pada tahun 1919 adalah seorang tokoh bangsawan dari kerabat diraja Kesultanan Selangor Darul Ehsan. 

Baginda pernah dilantik sebagai Raja Muda negeri Selangor dan memainkan peranan penting dalam kemajuan dan pembangunan Kuala Lumpur yang pada ketika itu menjadi pusat pemerintahan negeri Selangor.

## Keluarga
Ayahanda baginda ialah DYMM Sultan Muhammad Shah, Sultan Selangor yang ketiga. Manakala ibunda baginda pula ialah DYMM **Tengku Ampuan Basik binti Arung To' Mojong**, merupakan permaisuri Selangor, isteri pertama daripada tiga orang isteri Sultan Muhammad Shah. Tidak diketahui dengan pasti berapa orang isteri yang pernah diperisterikan oleh baginda. Namun, isteri baginda yang diketahui namanya ialah **Inchu Jebah binti Inchu Ahmat (1841–1935)**. Hasil perkahwinan tersebut, baginda dan isterinya telah dikurniakan enam orang putera dan seorang puteri iaitu:

# **Y.M. Raja Endut bin Raja Mahmud.**
# **Y.M. Raja Kechil bin Raja Mahmud.**
# **Y.M. Raja Long bin Raja Mahmud.**
# **Y.M. Raja Ja'afar bin Raja Mahmud.**
# **Y.M. Raja Putra bin Raja Mahmud.**
# **Y.M. Raja Abdul Rahman bin Raja Mahmud.**
# **Y.M. Raja Putri binti Raja Mahmud.**

## Krisis Penggantian Sultan
Pada tahun 1853, telah berlakunya pertelingkahan di antara putera-putera Sultan Muhammad Shah iaitu Raja Sulaiman, Raja Uthman dan Raja Yusuf yang berebutkan jawatan **Raja Muda Selangor**. Namun perebutan tersebut tamat dengan sendirinya apabila ketiga-tiga anak raja tersebut telah mangkat terlebih dahulu sebelum Sultan Muhammad Shah sendiri, misalnya Raja Sulaiman telah mangkat pada tahun 1853. Pada masa itulah dikatakan Sultan Muhammad Shah telah mengangkat Raja Mahmud sebagai Raja Muda Selangor, walaupun pada masa itu baginda masih kecil.

Walaupun terdapat dakwaan bahawa Sultan Muhammad Shah telah melantik Raja Mahmud sebagai Raja Muda, namun demikian ada juga ditegaskan bahawa setakat ini tidak terdapat bukti-bukti sama ada berdasarkan fakta dan undang-undang bahawa Raja Mahmud pernah menduduki jawatan Raja Muda. Namun begitu, tidak dinafikan ada di antara pegawai ketika itu memanggil baginda dengan panggilan Raja Muda.

Apabila Sultan Muhammad Shah mangkat pada tahun 1857, balunya Tengku Ampuan Basik, yang disokong oleh Nakhoda Omar dan Che Tambah Hitam mencadangkan supaya Raja Mahmud yang ketika itu berusia lapan tahun diiktiraf sebagai Raja Muda; manakala Raja Unos (Yunus) sebagai Sultan Selangor. Manakala menurut Haji Buyong Adil di dalam buku Sejarah Selangor menyatakan bahawa Tengku Ampuan Basik mahukan puteranya Raja Muda Mahmud ditabalkan sebagai sultan dan Raja Abdullah, adik Raja Jumaat dari dinasti Johor Riau sebagai Raja Muda. Cadangan ini tidak disokong oleh pembesar lain kerana mereka seperti Dato' Aru Pasangan, Dato' Penggawa Permatang, Dato' Jeram dan Dato' Kaya Klang menyokong supaya Tengku Panglima Besar iaitu Raja Abdul Samad ibni Raja Abdullah ibni Sultan Ibrahim dilantik sebagai Sultan Selangor. Raja Jumaat dan Raja Abdullah juga menyokong Raja Abdul Samad. Tengku Ampuan Basik akhirnya mengalah dan menerima cadangan para pembesar. Dengan itu Dato' Aru dan Dato' Penggawa datang ke Langat meminta Raja Abdul Samad menjadi Sultan Selangor.

Dikatakan Sultan Abdul Samad telah menjaga Raja Mahmud yang masih kanak-kanak dan kemudiannya gelaran Raja Muda yang disandang oleh Raja Mahmud akhirnya hilang. Tengku Ampuan Basik tidak henti berikhtiar mencari jalan supaya puteranya itu dapat menaiki takhta kerajaan, hinggakan beliau cuba meminta campur tangan Inggeris di Singapura. Pada 1858, Tengku Ampuan Basik mengajukan surat kepada Gabenor E.A. Blunddell menyatakan bahawa para pembesar Selangor telah memilih Raja Mahmud sebagai Raja Muda. Padahal Gabenor Singapura itu telahpun dimaklumkan bahawa Raja Abdul Samad sudah terpilih menjadi Sultan Selangor. Gabenor menjawab bahawa pemilihan Sultan Selangor itu terserahlah pada orang-orang besar Selangor. Pemilihan Raja Abdul Samad ini diakui kemudiannya oleh Tengku Ampuan Basik dalam suratnya kepada Gabenor bertarikh 1860, yang mana mencatatkan bahawa Raja Abdul Samad dipilih dengan sebulat suara.

## Perwatakan
Raja Mahmud disifatkan sebagai seorang yang berkebolehan baik dari segi pencapaian intelek, berpandangan luas mahupun idea yang berprogresif. Baginda boleh bercampur gaul dengan semua golongan masyarakat Eropah tetapi tetap mempertahankan pandangannya. Bagi orang Eropah hanya dengan baginda sahaja yang mereka boleh berbincang tentang hal-hal yang berfaedah.

Baginda tidak diketahui pernah terlibat dengan Perang Saudara Selangor. Nama "Raja Mahmud" yang terlibat sebagai tokoh dalam peperangan itu selalu dikelirukan dengan dikaitkan kepada baginda sedangkan nama tersebut adalah merujuk individu lain iaitu **Raja Mahmud bin Tengku Panglima Raja**.

Perebutan takhta Selangor hanya dilakukan oleh bonda baginda ketika baginda masih kanak-kanak. Apabila baginda dewasa tidak direkodkan baginda ada membuat cubaan untuk mencabar keabsahan Sultan yang sedia ada walaupun baginda berhak berbuat demikian. Bahkan ketika istiadat Kemahkotaan Sultan Alauddin Sulaiman Shah pada 23 Oktober 1903, baginda mengambil bahagian dengan menjawat jawatan Penghulu Permainan, bertanggungjawab mengatur hiburan dan persembahan untuk majlis kemahkotaan. Ikrar taat setia baginda telah dirakamkan oleh Dato' Penghulu Istiadat Wan Muhammad Amin bin Wan Muhammad Sa'id  dalam bukunya **Kenang-kenangan Selangor**:

## Jawatan Yang Disandang
Selain pernah menyandang jawatan Raja Muda Selangor dari tahun 1853 hingga 1859, baginda juga telah dilantik sebagai **Penghulu Semenyih** pada tahun 1897, baginda memegang jawatan tersebut setelah ianya disandang selama beberapa tahun oleh Raja Amin. Nama asal Semenyih ialah Sungai Monyet.

Selain itu, baginda juga memegang jawatan sebagai Ahli Jawatankuasa Sanitary Board Kuala Lumpur (sekarang Majlis Bandaraya Kuala Lumpur) dari tahun 1902 hingga 1914. Baginda juga adalah Penghulu kepada Malay Agricultural Settlement (sekarang dinamakan Kampung Baru Kuala Lumpur). Ketika baginda menjadi Penghulu di Kuala Lumpur, terdapat banyak kebun di Bukit Nanas yang mendapat surat kebenaran daripada baginda untuk diusahakan hingga Kuala lumpur semakin lama semakin ramai dan memangkin banyak perniagaan orang Melayu. Antara yang mendapat kebenaran membuka kebun di Bukit Nanas ialah **Dato' Dagang Dianjuk Abdullah Hukum**:

## Elaun
Dalam Majlis Mesyuarat Negeri Selangor ke-56, pada 16 Julai 1887, Sultan Abdul Samad bersama-sama J.P. Rodger, Raja Sulaiman, Raja Kahar dan Raja Hassan berbincang mengenai kenaikan elaun terhadap kerabat diraja Selangor, antaranya termasuklah elaun Raja Mahmud ibnu Sultan Muhammad Shah. Baginda yang pada tahun 1887 mendapat elaun sebayak **$1,080** telah dinaikkan kepada **$1,200** pada tahun 1888.

## Legasi
Nama baginda diabadikan pada Jalan Raja Mahmud di Kuala Lumpur sebagai menghargai jasa-jasa baginda.

## Kemangkatan

Baginda telah mangkat pada tahun 1919 dan dikebumikan di Tanah Perkuburan Islam Jalan Ampang.

## Nota kaki